Mej. SA 2019: Só lyk vanjaar se semi-finalisteDie top-35 semi-finaliste wat vanjaar om die mej. SA-kroon gaan meeding. (Foto: Yolanda van der Stoep) Die top-35 semi-finaliste wat vanjaar om die gesogte Mej. SA-titel sal meeding, is Woensdag aangekondig. Een van dié deelnemers sal op Vrouedag, 9 Augustus, as Mej. SA gekroon word by die Sun Arena in Menlyn, Pretoria. Dié groep diverse vroue bestaan onder meer uit regsgeleerdes, natuurbewaarders, ŉ private bankier, die eienaars van onderskeidelik ŉ fotografiemaatskappy en ŉ pizza-wegneemete‑restaurant, asook ŉ parlementêre beampte. Die semi-finaliste is van oral in Suid-Afrika afkomstig. Gauteng word deur 19 deelnemers verteenwoordig, van wie nege inwoners van die Jakarandastad is. Die Wes-Kaap en KwaZulu-Natal spog elkeen met vyf deelnemers, die Oos-Kaap en die Vrystaat met twee deelnemers elk en Limpopo en die Noord-Kaap word elkeen deur een semi-finalis verteenwoordig. Die gesogte mej. SA-kroon. Luidens ŉ mediaverklaring sal die deelnemers vir die volgende twee weke ŉ paneel van bekende beoordelaars moet beïndruk voordat hulle na die volgende ronde van die kompetisie kan deurdring. Dié paneel bestaan uit die aktrise en sakevrou, Leandie du Randt, radio-omroeper en voormalige Mej. SA, Liesl Laurie, die voormalige loopplankmodel en rolverdelingsregisseur Andiswa Manxisa, voormalige mej. SA, Bokang Montjane-Tshabalala, en die redakteur van die Women’s Health-tydskrif, Danielle Weakley. Die top-35 in alfabetiese volgorde is: – Anarzade Omar (20) van Crown Gardens in Johannesburg is ŉ derdejaarstudent in BA Strategiese Kommunikasie aan die Universiteit van Johannesburg. – Anita Jansen (22) van Midrand studeer tans bemarking deur Unisa en is ŉ joga‑instrukteur en model. – Anzelle von Staden (26) van Centurion in Pretoria het ŉ BCom-graad aan die Universiteit van Pretoria verwerf en werk tans by ŉ nie-winsgewende organisasie. – Beulah Baduza (23) van Hatfield in Pretoria is ŉ BA‑regsstudent en is tans besig met haar LLB-graad. – Catherine Groenewald (21) van Constantia in die Wes-Kaap is ŉ eerstejaar BA visuele kommunikasiestudent en model. – Celest Steyn (24) van Mooikloof in Pretoria het ŉ graad in visuele kommunikasie en is ŉ model en eienaar van ŉ fotografiemaatskappy. – Chuma Matsaluka (21) van Nyanga in die Wes-Kaap is ŉ derdejaarstudent in politieke studies. – Danielle Wallace (26) van Umhlanga in Durban het vroeër vanjaar Kaap toe getrek, het ŉ graad in sosiale wetenskappe en is ŉ voltydse model. – Eloïse van der Westhuizen (24) van Panorama in die Kaap het ŉ BCom- en ŉ honneursgraad in logistiek aan die Universiteit Stellenbosch verwerf en is tans werksaam as ŉ handelswarebeplanner. – Errin Brits (22) van Randpark Ridge is tans in haar eerste jaar as LLB-student. – Fanelesibonge Mbuyazi (22) van KwaMsane naby Mtubatuba in KwaZulu‑Natal studeer tans vir ŉ graad in rekenaarwetenskappe en statistiek aan die Universiteit van Kaapstad. – Gabrielle Lochoff (21) van Mooikloof in Pretoria is ŉ eerstejaar opvoedkundestudent aan Unisa. – Hesrie van Heerden (23) van Bellville in die Kaap het ŉ BSc-graad in voedselwetenskappe aan die Universiteit Stellenbosch verwerf en werk tans as voedselwetenskaplike. – Kay Leigh Sussman (22) van Melrose in Johannesburg werk vir ŉ mediesevoorraadmaatskappy. – Keabetswe Kanyane (25) van Montana in Pretoria werk tans as ŉ analis en projekkoördineerder en het ŉ BCom-graad aan die Universiteit van Johannesburg verwerf. – Kgothatso Dithebe (24) van Centurion in Gauteng is ŉ tweedejaar regsstudent aan Unisa. – Kim Snoyman (26) van Bryanston in Sandton is ŉ finale jaar BCom-student in ekonomie aan Varsity College. – Lara Steenkamp (20) van Louisvale naby Upington in die Noord-Kaap is ŉ derdejaar BCom-regsstudent aan die Noordwes-Universiteit. – Lisa Stoffela (26) van Margate in KwaZulu‑Natal woon tans in Johannesburg. Sy is die eienaar van ŉ klein pizza-wegneemete‑restaurant en is ŉ deeltydse model. – Loren Leigh Jenneker (24) van Centurion in Gauteng studeer tans vir ŉ BCom-graad in finansies aan die Universiteit van Johannesburg. – Martinique Ferreira (23) van Bloemfontein in die Vrystaat woon tans op Stellenbosch. Sy is ŉ digitaleplatform‑intern. – Mbali Dlamini (22) van Newcastle in KwaZulu‑Natal woon tans in Fourways. Sy studeer vir ŉ honneursgraad in strategiese handelsmerkkommunikasie aan Vega. – Nkosazana Sibobosi (23) van Khayelitsha in die Kaap is ŉ rolprent- en mediastudent aan die Universiteit van Kaapstad en ŉ model. – Noluthando Bennett (24) van Kagiso in Krugersdorp is ŉ klankingenieur met ŉ graad in multimedia en webontwerp. – Nompumelelo Maduna (24) van Rockville in Soweto het ŉ BTech-bemarkingsgraad aan die Universiteit van Johannesburg verwerf en werk tans as ŉ private bankier. – Roelien Claasen (23) van Florauna in Pretoria studeer tans vir ŉ BCom‑ondernemingsbestuurgraad aan Unisa terwyl sy as naskoolonderwyseres werk. – Sasha-Lee Olivier (26) van Alberton studeer tans bemarking en sielkunde aan Wits en werk ook as model. – Shaskia John (21) van Laudium in Pretoria het ŉ graad in natuurbewaring aan die Tshwane Universiteit vir Tegnologie verwerf. – Sibabalwe Gcilitshana (24) van Nqamakwe in die Oos-Kaap woon tans in Bellville in die Kaap en werk as parlementêre beampte en navorser. – Sisa Mdoda (25) van Sasolburg in die Vrystaat het ŉ graad in toerisme en ekotoerisme aan die Vaal‑Universiteit vir Tegnologie verwerf. – Tené Minderon (21) van Brakpan is ŉ voltydse model. – Tumelo Ntsewa (22) van Polokwane in Limpopo is ŉ tweedejaar regsstudent aan Wits. – Xia Narain (23) van Chatsworth in Durban het ŉ BCom-graad in algemene en industriële sielkunde aan die Universiteit van KwaZulu-Natal verwerf en sal binnekort haar studies vir ŉ honneursgraad in kliniese sielkunde hervat. – Zanele Phakathi (20) van Soweto is ŉ eerstejaar ondernemingsinligtingstegnologiestudent aan die Universiteit van Johannesburg en ŉ model vir Boss Models. – Zozibini Tunzi (25) van Tsolo in die Oos-Kaap is ŉ skakelwesestudent aan die Kaapse Skiereiland Universiteit vir Tegnologie. Die top-16 sal op 11 Julie aangekondig word. Die prysgeld en borgskappe vir die kompetisie beloop sowat R3 miljoen. Die wenner sal wegstap met ŉ kontantprys van R1 miljoen, ŉ motor en ander pryse. Die eerste prinses sal ŉ kontantprys van R250 000 ontvang en die res van die top-16‑finaliste sal elkeen R25 000 ontvang. Die wenner sal op 9 Augustus regstreeks op M-Net en Mzansi Magic aangewys word.